20.3.2023
EL
Επίσημη Εφημερίδα της Ευρωπαϊκής Ένωσης
L 80/1
I (Νομοθετικές πράξεις)
ΚΑΝΟΝΙΣΜΟΙ ΚΑΝΟΝΙΣΜΟΣ (ΕΕ) 2023/606 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ της 15ης Μαρτίου 2023 για την τροποποίηση του κανονισμού (ΕΕ) 2015/760 όσον αφορά τις απαιτήσεις που αφορούν τις επενδυτικές πολιτικές και τους όρους λειτουργίας των ευρωπαϊκών μακροπρόθεσμων επενδυτικών κεφαλαίων και το πεδίο εφαρμογής των επιλέξιμων επενδυτικών περιουσιακών στοιχείων, τις απαιτήσεις σύνθεσης και διαφοροποίησης του χαρτοφυλακίου, και τον δανεισμό ρευστών διαθεσίμων και άλλους κανόνες για τα κεφάλαια (Κείμενο που παρουσιάζει ενδιαφέρον για τον ΕΟΧ)
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1), Αποφασίζοντας σύμφωνα με τη συνήθη νομοθετική διαδικασία (2), Εκτιμώντας τα ακόλουθα: (1)
Μετά την έκδοση του κανονισμού (ΕΕ) 2015/760 του Ευρωπαϊκού Κοινοβουλίου και του Συμβουλίου (3), έχουν εγκριθεί λίγα μόνον ευρωπαϊκά μακροπρόθεσμα επενδυτικά κεφάλαια (ΕΜΕΚ).
Το συνολικό μέγεθος του καθαρού ενεργητικού των εν λόγω κεφαλαίων εκτιμήθηκε το 2021 σε περίπου 2 400 000 000 EUR.
(2)
Τα διαθέσιμα δεδομένα της αγοράς καταδεικνύουν ότι η ανάπτυξη του τμήματος των ΕΜΕΚ δεν έχει εξελιχθεί όπως αναμενόταν, παρά την εστίαση της Ένωσης στην προώθηση της μακροπρόθεσμης χρηματοδότησης στην Ένωση.
(3)
Ορισμένα χαρακτηριστικά της αγοράς ΕΜΕΚ, συμπεριλαμβανομένου του μικρού αριθμού κεφαλαίων, του μικρού μεγέθους του καθαρού ενεργητικού, του περιορισμένου αριθμού δικαιοδοσιών στις οποίες έχουν έδρα τα ΕΜΕΚ και της σύνθεσης του χαρτοφυλακίου που είναι προσανατολισμένη προς συγκεκριμένες επιλέξιμες κατηγορίες επενδύσεων, καταδεικνύουν τον συγκεντρωτικό χαρακτήρα της εν λόγω αγοράς τόσο σε γεωγραφικό επίπεδο όσο και από πλευράς είδους επένδυσης.
Επιπλέον, φαίνεται ότι επικρατεί έλλειψη ενημέρωσης και χρηματοοικονομικών γνώσεων και, ότι, προπαντός, υπάρχει χαμηλό επίπεδο εμπιστοσύνης και αξιοπιστίας όσον αφορά τον χρηματοπιστωτικό κλάδο, ελλείψεις που πρέπει να ξεπεραστούν προκειμένου να καταστούν τα ΕΜΕΚ πιο προσιτά και δημοφιλή μεταξύ των ιδιωτών επενδυτών.
Ως εκ τούτου, είναι αναγκαίο να επανεξεταστεί η λειτουργία του νομικού πλαισίου για τα ΕΜΕΚ, με σκοπό να διασφαλιστεί ότι διοχετεύονται περισσότερες επενδύσεις σε επιχειρήσεις που χρειάζονται κεφάλαια και σε μακροπρόθεσμα επενδυτικά έργα.
(1) ΕΕ C 290 της 29.7.2022, σ. 64.
(2) Θέση του Ευρωπαϊκού Κοινοβουλίου της 15ης Φεβρουαρίου 2023 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 7ης Μαρτίου 2023.
(3) Κανονισμός (ΕΕ) 2015/760 του Ευρωπαϊκού Κοινοβουλίου και του Συμβουλίου, της 29ης Απριλίου 2015, σχετικά με τα ευρωπαϊκά μακροπρόθεσμα επενδυτικά κεφάλαια (ΕΕ L 123 της 19.5.2015, σ. 98).